Premijer je loptu dobio od norveške premijerke Erne Solberg

Premijer Andrej Plenković u utorak se u Banskim dvorima sastao s norveškom premijerkom Ernom Solberg koja mu je na kraju sastanka poklonila nogometnu loptu ispisanu porukama o održivom razvoju, borbi protiv siromaštva, neravnopravnosti spolova i drugih tema.

Lopta je dio projekta koji je norveška premijerka vodila s glavnim tajnikom Ujedinjenih naroda Antoniom Guterresom oko upoznavanja mladih s tim temama.

Na izlasku s konferencije za novinare premijer koji je inače ljubitelj košarke odlučio se poigrati s loptom u košarkaškom stilu te ju je zavrtio na prstu. No, lopta mu je pobjegla s prsta i završila na glavi Zvonimira Frke Petešića, predstojnika Ureda predsjednika Vlade.

Scenu je kamerom uhvatio reporter N1 televizije Ivan Skorin koji je trenutak objavio na Twitteru.